கேள்வி: பண்புத்தொகை குறித்து விரிவாக சொல்லுங்கள்.
பதில்: நிறம், வடிவம், சுவை, அளவு முதலானவற்றை உணர்த்தும் பண்புப்பெயருக்கும் அது தழுவி நிற்கும் பெயர்ச்சொல்லுக்கும் இடையில் "மை" என்னும் பண்பு விகுதியும் ஆகிய, ஆன என்னும் பண்பு உருபுகளும் மறைந்து வருவது பண்புத்தொகை எனப்படும். பண்புத்தொகை என்பது பண்புப்‌ பெயரைச் சேர்ந்து (தொகுத்து) வரும் பெயர்ச்சொல். ஒரு பண்பைக் குறிப்பது பண்புப்பெயர். எடுத்துக்காட்டாக, *நிறத்தைக் குறிக்கும் பண்புப்பெயர்ச் சொற்கள் - செம்மை, பசுமை, வெண்மை, கருமை *வடிவத்தைக் குறிக்குஞ் சொற்கள் - வட்டம், சதுரம். *சுவையைக் குறிக்குஞ் சொற்கள் - இனிமை, கசப்பு *குணத்தைக் குறிக்குஞ் சொற்கள் - நன்மை, தீமை *எண்ணிக்கையைக் குறிக்குஞ் சொற்கள் - ஒன்று, இரண்டு, பத்து என்று பல்வேறு வகையான பண்புப்பெயருடன் சேர்ந்து வரும் பெயர்ச்சொல் பண்புத்தொகை எனப்படும். எடுத்துக்காட்டுக்கள் (முறையே): *வெண்கரடி = வெண்மை + கரடி *வட்டக்கோடு = வட்டமான கோடு *புளிச்சோறு = புளிக்கும் சோறு *பெருங்கடல் = பெருமை (பெரிய) + கடல் *மூவேந்தர் = மூன்று + வேந்தர் *செங்காந்தள் = செம்மையாகிய காந்தள் *வட்டத்தொட்டி = வட்டமான தொட்டி *இன்மொழி = இனிமையான மொழி